Riżoluzzjoni dwar il-konsegwenzi soċjali tat-tħaddim tat-tfal u l-istrateġiji sabiex issir ġlieda kontra t-tħaddim tat-tfal



Official Journal 061 , 16/03/2009 P. 0031 - 0037



Riżoluzzjoni [1] dwar l-effikaċja fl-għajnuna u biex tiġi definita l-għajnuna fl-iżvilupp uffiċjali L-Assemblea Parlamentari Konġunta ACP-UE, - laqgħa fil-Port Moresby (Papua New Guinea) mill- 25 sat- 28 ta' Novembru 2008, - wara li kkunsidra l-Artikolu 17(1) tar-Regoli ta' Proċedura tiegħu, - wara li kkunsidra l-għanijiet tal-Ftehim ta' Sħubija ACP-EU, iffirmat f'Cotonou fit- 23 ta' Ġunju 2000, - wara li kkunsidra d-Dikjarazzjoni tal-Millenju tan-NU tat- 8 ta' Settembru 2000, li tistabbilixxi l-Għanijiet ta' Żvilupp tal-Millenju (MDG) bħala għanijiet stabbiliti konġuntament mill-komunità internazzjonali għall-qirda tal-faqar, u r-Rapport 2007 tal-Għanijiet ta' Żvilupp tal-Millenju, - wara li kkunsidra d-dikjarazzjoni konġunta tal-Kunsill u r-rappreżentanti tal-gvernijiet tal-Istati Membri li ltaqgħu fil-Kunsill, il-Parlament Ewropew u l-Kummissjoni Ewropea dwar il-Politika ta' Żvilupp tal-Unjoni Ewropea: "Il-Konsensus Ewropew" (il-Konsensus Ewropew għall-Iżvilupp) iffirmat fl- 20 ta' Diċembru 2005, - wara li kkunsidra d-Dikjarazzjoni ta' Pariġi dwar l-Effikaċja tal-Għajnuna tat- 2 ta' Marzu 2005, - wara li kkunsidra l-Konsensus ta' Monterrey adottat fil-Konferenza Internazzjonali tan-NU dwar l-Iffinanzjar għall-Iżvilupp tal- 21 u t- 22 ta' Marzu, - wara li kkunsidra l-Komunikazzjoni mill-Kummissjoni tat- 28 ta' Frar 2007 msejħa "Kodiċi ta' Mġiba tal-UE dwar it-Tqassim tax-Xogħol fil-Politika tal-Iżvilupp" (COM(2007)0072), - wara li kkunsidra l-Komunikazzjoni tal-Kummissjoni tad- 9 ta' April 2008 msejħa "L-UE sieħba globali għall-iżvilupp — Inħaffu l-progress lejn il-Miri għall-Iżvilupp għall-Millenju" (COM(2008)0177), - wara li kkunsidra r-riżultati u r-rakkomandazzjonijiet prinċipali tal-Kumitat ta' Assistenza għall-Iżvilupp tal-OECD (DAC) fir-Reviżjoni tal-Pari tal-Komunità Ewropea fl-2007, - wara li kkunsidra l-konklużjonijiet tal-GAERC (Mejju 2008) u tal-Kunsill (Ġunju 2008), - wara li kkunsidra r-riżultat tat-Tielet Forum ta' Livell Għoli dwar l-Effikaċja tal-Għajnuna, ta' Akkra mit-2 sar- 4 ta' Settembru 2008, - wara li kkunsidra d-Dikjarazzjoni ta' Akkra adottata mill-Kapijiet tal-Istat tal-ACP u l-Gvern fit- 3 ta' Ottubru 2008, - wara li kkunsidra r-rapport tal-Kumitat tiegħu dwar Żvilupp Ekonomiku, Finanzi u Kummerċ (ACP-EU/100.300/08/fin.), A. billi l-aġenda tal-effikaċja tal-għajnuna għandha twassal għal avvanzi konkreti fil-qirda tal-faqar u l-inugwaljanza u tgħin lill-pajjiżi msieħba jilħqu l-MDGs u jissodisfaw l-istandards internazzjonali miftiehma tad-drittijiet tal-bniedem, B. billi l-limitazzjoni prinċipali tad-definizzjoni ta' responsabiltà tad-Dikjarazzjoni ta' Pariġi huwa n-nuqqas tar-rikonoxximent espliċitu tal-importanza ta' "appartenenza" demokratika, b'mod speċjali r-rwol ta' organizzazzjonijiet tas-soċjetà ċivili u l-awtoritajiet lokali, u ta' impenn ċar rigward ir-rwol tal-parlamenti, C. billi l-UE għamlet impenji importanti dwar l-ugwaljanza bejn is-sessi li għandha tara li jkunu segwiti; iżda, billi, madankollu, id-dimensjoni tas-sessi għadha qed tkun ikkunsidrata sa ċertu limitu biss fid-dibattitu dwar l-effikaċja dwar l-għajnuna, D. billi ż-żieda fil-volumi tal-għajnuna u t-titjib fl-effikaċja tal-għajnuna għandhom l-istess importanza, u billi hemm il-ħtieġa ta' progress fl-aspetti kemm kwantitattivi u kemm kwalitattivi tal-għajnuna biex jinkisbu l-MDGs, b'mod partikolari b'referenza għall-MDGs relatati mas-saħħa u s-sessi, li bilkemm qed juru progress u huma essenzjali biex jintlaħqu dawn l-impenji, E. billi ċifri riċenti tal-OECD juru li l-għajnuna tal-UE inġenerali naqset b'mod sinifikanti fl-2007, u billi ċ-ċifri tal-għajnuna ħafna drabi jitkabbru billi jingħadd ukoll il-ħlas tad-djun u fondi li ma jaslux għand il-popolazzjoni ta' pajjiżi sħab, F. billi pajjiżi donaturi u pajjiżi sħab għandhom iżommu mal-għola standards ta' onestà u trasparenza, speċjalment id-donaturi rigward il-kalkoli fil-baġit tagħhom ta' kemm jagħtu bħala għajnuna, li altrimenti ma jkunux jistgħu jidhru fil-baġit annwali tal-pajjiżi sħab, u b'hekk titnaqqas ħafna l-fakultà tal-parlament biex jifli bir-reqqa l-politiki ta' żvilupp tal-gvern u l-kapaċità tal-pajjiżi sħab li jagħmlu investimenti fuq medda twila ta' żmien, G. billi l-għajnuna marbuta thedded serjament it-trasparenza tal-għajnuna u tgħolli l-ispejjeż tal-prodotti u s-servizzi bi 30 %, skont l-istimi tal-Bank Dinji, H. billi l-pajjiżi donaturi għadhom isibuha bi tqila jużaw is-sistemi tal-pajjiż, u l-progress kien bilmod ħafna f'dan ir-rigward; billi dan huwa komponent prinċipali tar-responsabiltà, u billi l-allinjament huwa essenzjali biex jissaħħaħ il-bini tal-kapaċità u l-iżvilupp ta' swieq lokali, I. billi s-sistema internazzjonali tal-għajnuna qed issir aktar kumplessa, bil-ħolqien ta' strutturi vertikali u l-wasla ta' protagonisti pubbliċi u privati ġodda li ħafna drabi jaħdmu barra mill-ambitu tal-kodiċi u l-mekkaniżmi ta' kordinament eżistenti, J. billi l-appoġġ għall-baġit jista' jikkontribwixxi għar-responsabiltà, il-bini ta' kapaċità istituzzjonali u t-titjib tar-responsabiltà u l-iskrutinju minn partijiet interessati domestiċi; iżda, billi madankollu s-suċċess tiegħu huwa ddeterminat mill-kapaċità tal-gvernijiet li jippjanaw, li jesegwixxu u li jagħtu kont tal-infiq pubbliku tagħhom, K. billi l-pajjiżi sħab ħafna drabi jiffaċċjaw mijiet ta' kondizzjonalitajiet ibbażati fuq ir-riżultati u l-politika, li f'xi każi jistgħu jkunu kontradittorji u ffisstati minn diversi donaturi u li jistgħu jpoġġu piż mhux maniġġabbli fuq pajjiżi sħab, u b'hekk inaqqsu r-responabiltà tal-pajjiż u tal-gvernijiet lejn iċ-ċittadini u l-parlamenti tagħhom, L. billi l-assistenza teknika tista' tammonta għal 50 % tal-għajnuna, iżda ħafna minnha tibqa' marbuta, bi prezz esaġerat, u mhux effettiva fil-bini ta' kapaċità u responsabiltà lokali, M. billi l-proporzjon dejjem jikber tal-aktar setturi vulnerabbli tas-soċjetà isir aktar vulnerabbli, N. billi l-vulnerabiltà ekonomika u ambjentali għal kriżijiet multipli tal-istati gżejjer żgħar li qed jiżviluppaw (SIDSs) u stati tal-ACP imdawrin bl-art tista' twassal għal konsegwenzi soċjali u ambjentali negattivi u tenaċja ekonomika ħażina, u tista' taffettwa b'mod negattiv il-kapaċità ta' dawk l-istati milli jsegwu l-għanijiet ta' żvilupp sostenibbli u jidħlu b'suċċess għar-riformi ekonomiċi tant meħtieġa, O. billi l-komunità internazzjonali, kif inhu xieraq għamlet sforzi kbar biex tikkopera mal-ifqar pajjiżi; billi dan ma kienx akkumpanjat bi sforzi simili għall-pajjiżi bi dħul medju (MICs), b'mod partikolari s-SIDS li huma importaturi netti tal-ikel u l-karburanti, u billi pajjiżi bħal dawn qegħdin fir-riskju li jaqgħu fl-istatus ta' pajjiżi bi dħul baxx jekk ma jittiħdux miżuri tajbin u f'waqthom biex jgħinuhom jindirizzaw il-bżonnijiet tagħhom, 1. Jilqa' b'sodisfazzjon l-avvanzi li saru rigward l-impenji politiċi fl-Aġenda għall-Azzjoni ta' Akkra (AAA) u jisħaq il-ħtieġa għall-implimentazzjoni ambizzjuża ta' dik l-aġenda, li tmur 'l hemm minn kunċetti u wegħdi politiċi għal kisbiet tanġibbli u li jitkelju rigward l-implimentazzjoni tal-prinċipji tad-Dikjarazzjoni ta' Pariġi; jistenna li l-UE tinvolvi ruħha b'mod aktar proattiv u jkollha rwol ta' kmand fit-titjib tal-effikaċja tal-għajnuna madwar id-dinja; 2. Jistieden l-UE u l-pajjiżi tal-ACP biex jippromwovu attivament il-valuri u l-prijoritajiet komuni definiti fil-Ftehim ta' Sħubija ta' Cotonou rivedut, bħal mhuma t-tnaqqis tal-faqar, l-ugwaljanza bejn is-sessi, l-iżvilupp sostenibbli ekonomiku, soċjali u ambjentali, l-integrazzjoni reġjonali, u l-promozzjoni tal-paċi, tas-sigurtà u tad-demokrazija li tirrispetta d-drittijiet tal-bniedem, fi ħdan l-Aġenda dwar l-Effikaċja tal-Għajnuna; 3. Jenfasizza li d-demokrazija tipprovdi l-aħjar bażi għall-iżvilupp sostenibbli, il-paċi u s-sigurtà; għalhekkk, jistieden il-koperazzjoni tal-UE-ACP biex jipprijoritizzaw il-promozzjoni tad-demokrazija, u jippermettu t-teħid ta' deċiżjonijiet trasparenti inklusivi u responsabbli bħala mod wieħed importanti fiż-żieda tal-effikaċja fl-għajnuna; 4. Iħeġġeġ lill-Kummissjoni Ewropea u lill-Istati Membri jużaw definizzjoni ta' koerenza usa' minn dik stabbilita fl-AAA, biex tkun żgurata aktar koerenza tal-politika għall-iżvilupp f'politiki Ewropej bħall-agrikoltura, is-sajd, il-kummerċ, l-enerġija, l-ambjent, il-bidla fil-klima, is-sigurtà u l-migrazzjoni, biex jevalwaw l-impatt ta' dawk il-politiki fuq l-iżvilupp u jiżguraw riforma adegwata biex jipprevjenu li dawn il-politiki joħolqu barrieri bla tariffi u jimminaw il-ksib tal-MDGs u l-għanijiet tal-EPAs; 5. Jenfasizza li, għalkemm id-Dikjarazzjoni ta' Pariġi qed tmexxi 'l quddiem id-dibattitu dwar l-effikaċja fl-għajnuna, il-Ftehim ta' Sħubija ta' Cotonou u d-Dikjarazzjoni ta' Pariġi jistgħu jsaħħu lil xulxin, billi tal-ewwel huwa mudell għal koperazzjoni ta' żvilupp effettiv; Jiżgura l-"appartenenza" u r-responsabiltà demokratika 6. Jenfasizza li l-kunċett ta' responsabiltà fid-Dikjarazzjoni ta' Pariġi, skont il-Ftehim ta' Sħubija ta' Cotonou, għandha tkun aktar wiesgħa biex tinkludi "appartenenza" demokratika, (inklużi parlamenti nazzjonali, gvernijiet lokali, soċjetajiet ċivili, ġudikatura indipendenti u l-midja), li tippermetti aktar trasparenza u responsabiltà reċiproka bbażata fuq indikaturi ċari u li jistgħu jitkelju u li jkun żgurat li l-għanijiet tal-iżvilupp tal-għajnuna jintlaħqu; 7. Jilqa' b'sodisfazzjon l-għarfien fl-AAA tar-rwol sinifikanti tal-parlamenti u l-gvernijiet lokali fil-proċess tal-iżvilupp; jistieden id-donaturi u l-gvernijiet imsieħba biex jiżguraw li l-parlamenti u l-gvernijiet lokali jkollhom ir-rwol proprju tagħhom fl-iżgurar tal-effikaċja fl-għajnuna billi jappoġġjaw ir-responsabiltà, jipprovdi kontrolli u bilanċi permezz ta' skrutinju tal-baġits, tal-politiki u r-riżultati tagħhom, u billi jinvolvu ċ-ċittadini f'deċiżjonijiet ta' żvilupp permezz tal-proċess demokratiku; 8. Jilqa' wkoll b'sodisfazzjon ir-rikonoxximent tal-AAA tar-rwol sinifikanti tas-soċjetà ċivili fil-proċess tal-iżvilupp; jistieden lid-donatur u l-imsieħba tal-gvernijiet biex jipprovdu għal parteċipazzjoni sħiħa u sinifikanti mis-soċjetà ċivili fl-ippjanar, fl-implimentazzjoni, fil-monitoraġġ u fl-evalwazzjoni ta' baġits u programmi, u biex joħolqu l-kundizzjonijiet meħtieġa biex tilgħab ir-rwol kif suppost; 9. Jistieden lid-donaturi u l-pajjiżi msieħba biex jikkunsidraw l-impatt sproporzjonat illi l-faqar għandu fuq in-nisa u biex jiżguraw li l-ugwaljanza bejn is-sessi, it-tisħiħ tal-pożizzjoni tan-nisa u d-drittijiet tan-nisa, jkunu inkorporati bis-sħiħ fil-proċessi ta' żvilupp nazzjonali; jiddispjaċih li l-AAA ma jidentifikax mekkaniżmi għall-implimentazzjoni tal-ugwaljanza bejn is-sessi, it-tisħiħ tal-pożizzjoni tan-nisa u ma tinkludix indikaturi tal-progress għal dan il-għan; 10. Jiddispjaċih li l-AAA ma rnexxilux isarraf l-impenn tad-Dikjarazzjoni ta' Pariġi li jinvolvi l-parlamenti, l-organizzazzjonijiet tas-soċjetà ċivili u awtoritajiet ċivili f'miżuri prattiċi; jistenna li l-UE tirrispetta d-direzzjoni tal-pajjiżi sħab u tgħin issaħħaħ il-kapaċità tagħhom li jwettquha, u tħeġġeġ lill-UE u l-pajjiżi sħab jiżviluppaw pjanijiet ta' azzjoni prattiċi biex jiżguraw "appartenenza" demokratika u li jiftiehmu dwar l-indikaturi tal-progress; Żieda għal aktar għajnuna effettiva 11. Jilqa' b'sodisfazzjon il-konklużjonijiet tal-Kunsill li jafferma mill-ġdid l-impenn biex tinkiseb il-mira kollettiva tagħha tal-assistenza uffiċjali għall-iżvilupp (ODA) ta' 0.56 % fl-2010 u 0.7 % fl-2015; isejjaħ għal impenji ġodda għal skedi ta' żmien ambizzjuż multiannwali, biex ikun jista' jitkejjel it-tkabbir gradwali fil-baġits tal-għajnuna; 12. Iħeġġeġ lill-Kummissjoni Ewropea u lill-Istati Membri biex jiżguraw li ma jkunx hemm twessigħ fid-definizzjonijiet tal-ODE biex jinkludu oġġetti mhux ta' għajnuna bħall-infiq militari; jistieden lill-Kummissjoni Ewropea u lill-Istati Membri biex jifirdu l-infiq fil-ħlas tad-djun minn rappurtar ieħor tal-ODA, u fil-kalkulazzjonijiet tal-iżvilupp totali fl-infiq fl-għajnuna ma jkunux inklużi flejjes li ntefqu fl-Ewropa fuq studenti u refuġjati; 13. Jinsisti li d-donaturi jallokaw għajnuna b'mod trasparenti, u responsabbli u li l-previdibiltà fil-fluss, l-ipprogrammar u l-ħlasijiet jiżdiedu ħafna, b'mod notevoli billi jfasslu skedi multiannwali u billi jiżguraw il-prevedibiltà matul is-sena; jilqa' b'sodisfazzjon l-inizjattiva tal-programm tax-xogħol għaddej tal-AAA, li jiżgura previdibiltà fi żmien medju; Tkabbir ekonomiku sostnut għal żvilupp sostenibbli 14. Jenfasizza li wieħed mill-indikaturi tal-effikaċja tal-għajnuna huwa l-punt sa fejn dan jikkontribwixxi għal ħolqien ta' ekonomija b'saħħitha li tħares l-ambjent u li fiha ħadd ma jkun imċaħħad mis-servizzi soċjali bażiċi; 15. Isejjaħ għall-iżvilupp ta' koperazzjoni biex ikunu indirizzati aħjar l-ostakoli għat-tkabbir ekonomiku, bħan-nuqqas ta' investiment dirett barrani, il-ħruġ tal-kapital mill-pajjiż, ostakoli amministrattivi għoljin għall-intrapriżi żgħar u medji; 16. F'dan il-kuntest jistieden għal politiki ta' żvilupp li jippromwovu t-trasferiment ta' kapaċitajiet (know-how), il-kompetizzjoni u politiki makroekonomiċi tajbin, kif ukoll it-tnaqqis tal-burokrazija għall-intrapriżi, ir-rispett jew l-introduzzjoni ta' drittijiet tal-proprjetà u l-ġlieda kontra l-korruzzjoni; 17. Jenfasizza li l-kummerċ ġust jista' jkun wieħed mill-aktar modi effettivi li jinkoraġġixxi l-iżvilupp ekonomiku sostenibbli, sostnut u akkumpanjat minn miżuri adegwati biex jindirizzaw l-ispejjeż relatati mal-aġġustamenti u li jiffinanzja l-ħarsien soċjali f'każ ta' bżonn u programmi ta' awtorizzazzjoni, iżda li dan jeħtieġ li jkun implimentat minn politiki ridistributtivi u soċjali biex ikun żgurat li l-benefiċċji jinqasmu b'mod ġust; 18. Jiddispjaċih li ftit qed isir progress rigward l-użu ta' sistemi tal-pajjiżi (perċentwali żgħira tal-ODA tgħaddi mis-sistemi tal-baġits ta' pajjiż, filwaqt li donaturi kienu wiegħdu 50 % sal-2010) u li anke f'pajjiżi li għandhom sistemi tal-pajjiż qed jaħdmu tajjeb, id-donaturi mhux lesti jużaw dawk is-sistemi; iħeġġeġ lill-pajjiżi donaturi biex iħaffu l-allinjament tal-għajnuna tagħhom ma' sistemi ta' pajjiżi sal-massimu possibbli, biex isaħħu s-sistemi tal-gvern u jżidu l-ammont ta' għajnuna użata għall-appoġġ tal-baġits ġenerali u settorjali fejn teżisti tmexxija ekonomika u politika tajba, li tiżgura trasparenza u responsabiltà sħiħa fil-baġit; tenfasizza li l-appoġġ għall-baġit m'għandux ikun ipprovdut taħt l-ebda cirkostanza fejn hemm korruzzjoni mifruxa; 19. Jilqa' b'sodisfazzjon il-fatt li l-AAA tirreferi għal numru ta' protagonisti tal-iżvilupp barra donaturi bilaterali; jenfasizza li waħda mill-akbar sfidi fit-tħejjija għall-2011 se jkun li jiġu estiżi l-prinċipji tad-Dikjarazzjoni ta' Pariġi biex ikopru fondi vertikali u d-donaturi l-ġodda, biex b'hekk jiżguraw koordinazzjoni ġenwina fost id-donaturi u l-allinjament mal-pajjiżi msieħba; 20. Jistieden lill-gvernijiet imsieħba biex jibbażaw l-appoġġ tal-baġit fuq pjan nazzjonali sod għat-tnaqqis tal-faqar li jsaħħaħ ir-responsabiltà domestika, il-ġestjoni finanzjara u monitoraġġ permezz ta' involviment strateġiku sistematiku u impjenjat ma' parlamenti nazzjonali, gvernijiet lokali u atturi mhux statali, ħaġa li bħalissa hija limitata ħafna; 21. Jilqa' b'sodisfazzjon l-intenzjoni tal-Kummissjoni Ewropea li tiżgura forma aktar prevedibbli ta' appoġġ għal baġit fuq medda twila permezz tal-kuntratti MDG għall-pajjiżi li għandhom prestazzjoni tajba, iżda jenfasizza li dan jeħtieġ impenn qawwi biex jinkisbu l-MDGs mill-pajjiżi msieħba u l-ħtieġa ta' monitoraġġ kontinwu b'attenzjoni qawwija fuq ir-riżultati; 22. Jilqa' l-fatt li l-AAA issemmi li d-donaturi tal-OECD-DAC ser jestendu l-kopertura tar-Rakkomandazzjoni tad-DAC dwar il-Ħelsien tal-Għajnuna mill-Irbit tal-2001 indirizzata lill-pajjiżi foqra mhux LDC li għandhom dejn kbir (HIPC); iħeġġeġ lill-Kummissjoni Ewropea u lill-Istati Membri biex jagħmlu impenn serju ħalli tinħall l-għajnuna lill-pajjiżi tal-ACP sal-2010, inkluża l-assistenza teknika, li għandha tirrifletti prijoritajiet u speċifitajiet nazzjonali, l-akkwist pubbliku, għajnuna fl-ikel u għajnuna fit-trasport u l-ħżin tal-ikel; 23. Jistieden lill-Kummissjoni Ewropea biex tapplika l-integrar tas-sessi fil-proċess baġitarju billi tgħaqqad il-ħruġ ta' porzjonijiet varjabbli għat-titjib fl-indikaturi maqsuma skont is-sessi; jistieden lill-pajjiżi msieħba biex jinkorporaw perspettiva tas-sessi fil-livelli kollha tal-proċess baġitarju u biex jistimulaw djalogu usa' ma' organizzazzjonijiet tan-nisa; 24. Jistieden lill-Kummissjoni Ewropea u l-Istati Membri biex imorru lil hinn mill-AAA u jnaqqsu b'mod drastiku n-numru ta' kundizzjonalitajiet u jneħħu gradatament il-kundizzjonalità tal-politika ekonomika, u minflok jagħmlu użu minn kuntratti li qablu fuqhom reċiprokament li jirriflettu għarfien komuni dwar prijoritajiet prinċipali li jorbtu l-ħruġ mar-riżultati tal-prestazzjoni u l-politika, u jiffokaw b'mod partikolari fuq l-MDGs, u jistabbilixxu skeda għal dan il-proċess; jistiedeen lill-UE u lill-Istati Membri tagħha biex jużaw l-influwenza tagħhom biex jikkonvinċu l-Bank Dinji u l-Fond Monetarju Internazzjonali li jimxu lejn l-istess tranżizzjoni, b'mod speċjali fi żmien meta ħafna mill-istati tal-ACP jirriskjaw li jkunu affettwati b'mod negattiv mill-kriżijiet multipli li qed jagħmlu impatt fuq l-ekonomija dinjija; Diviżjoni tax-xogħol u l-kordinament tad-donaturi 25. Jistieden lill-Kummissjoni Ewropea u lill-Istati Membri biex iżidu l-isforzi tagħhom b'mod sinifikanti biex iżidu l-kordinament tad-donaturi u jtejbu d-diviżjoni tax-xogħol billi jallinjaw l-għajnuna multilaterali u bilaterali ma' proċessi nazzjonali, "appartenenza" demokratika, responsabiltà, armonizzazzjoni, analiżi konġunta, ipprogrammar u l-kunsinnar, u biex jitnaqqas b'mod drastiku l-għadd ta' Unitajiet ta' Programmi ta' Implimentazzjoni; jinnota l-inizjattivi tal-AAA biex jinbeda djalogu dwar il-diviżjoni tax-xogħol internazzjonali madwar il-pajjiżi sa' Ġunju 2009; 26. Jispera li l-atlas tad-donaturi tal-2008 jgħin biex jinforma u jinfluwenza koordinament ta' donatur aktar ambizzjuż, u b'mod partikolari jirriżolvi l-problema tal-pajjiżi "għeżież" u "orfni" u t-traskuraġni murija lejn setturi kruċjali bħas-saħħa, l-enerġija, l-edukazzjoni, il-koeżjoni soċjali u l-agrikoltura; jilqa' b'sodisfazzjon il-fatt li l-AAA jgħid ukoll illi donaturi se jaħdmu biex jindirizzaw il-kwistjoni ta' pajjiżi li ma jirċevux għajnuna biżżejjed u jiżguraw li l-arranġamenti l-ġodda dwar il-qsim tax-xogħol ma jwasslux li pajjiżi li qed jiżviluppaw jirċievu inqas għajnuna; 27. Isejjaħ għal bini ta' kompetenza fil-ministeri kollha biex jiżguraw effikaċja akbar fis-saħħa, fl-edukazzjoni u fl-ugwaljanza bejn is-sessi permezz tal-appoġġ tal-infiq tal-baġit, billi ħafna drabi r-responsabiltà tal-pajjiżi hija limitata għall-Ministeru tal-Finanzi; 28. Jirrikonoxxi l-ħtieġa għal aktar għajnuna sostnuta għal stati fraġli u pajjiżi bi dħul aktar baxx ta' wara l-konflitt; jilqa' b'sodisfazzjon il-fatt li l-AAA iħeġġeġ lid-donaturi u l-pajjiżi msieħba biex jadattaw id-Dikjarazzjoni ta' Pariġi mal-Prinċipji għall-Involviment Internazzjonali effikaċi fl-Istati Fraġli u f'Sitwazzjonijiet ta' Konflitt tal-OECD-DAC, iżda jinnota l-ħtieġa għal bini ta' soċjetà ċivili b'saħħitha kemm fl-istati fraġli kif ukoll f'dawk vulnerabbli; 29. Jikkunsidra, iżda, li jridu jsiru sforzi akbar u mmirati aħjar biex jiżdied l-appoġġ lil stati tal-ACP bi dħul medju, u jsejjaħ għall-adozzjoni u l-implimentazzjoni kmieni ta' ftehim dwar il-provvista ta' għajnuna sistematika u prevedibbli ta' għajnuna li tindirizza b'mod effettiv il-ħtieġa ta' dawk l-istati, biex jgħinuhom fit-triq ta' żvilupp sostenibbli tagħhom; 30. Jilqa' b'sodisfazzjon il-fatt li l-komunità tad-donaturi kkommettiet lilha nfisha li żżid l-isforzi ta' koperazzjoni mal-ifqar pajjiżi u illi s-sehem tal-Afrika ta' għajnuna programmabbli qed tiżdied b'riżultat tal-impenn li tirdoppja l-ODA għall-Afrika sal-2010, speċjalment issa, biż-żieda fil-prezzjiet tal-karburanti u l-ikel u l-effetti tal-bidliet fil-klima globali, li jistgħu iġibu fix-xejn l-isforzi kollha li ġa saru; 31. Ifaħħar ix-xogħol li sar mis-Segretarjat tal-Commonwealth u l-Istitut tal-Gżejjer u Stati Żgħar tal-Unversità ta' Malta fl-iżvilupp tal-indiċi tal-vulnerabiltà u r-reżiljenza u jistenna li l-UE tieħu rwol ewlieni fl-implimentazzjoni tal-indiċi u l-iddisinjar ta' qafas ġdid għall-assistenza sistematika lis-SIDSs u pajjiżi mdawrin bl-art li qed jiżviluppaw; jipproponi li stati żgħar b'mod partikolari, għandhom jippjanaw profil ta' vulnerabiltà u tenaċja flimkien mal-preparament ta' Strateġija ta' Żvilupp fi Żmien Medju; 32. Jistieden lill-Kummissjoni Ewropea u lill-Istati Membri biex jagħmlu impenn komuni b'saħħtu tal-UE fil-Konferenza ta' Doha kemm rigward il-kwantità kif ukoll il-kwalità tal-għajnuna tal-iżvilupp, bil-għan li jinkisbu l-MDGs permezz ta' approċċ sostenibbli u mapep ċari biex jilħqu l-impenji tagħhom tal-ODA, kemm individwalment kif ukoll kollettivament, minkejja l-kriżi finanzjarja kurrenti; 33. Jagħti istruzzjonijiet lill-Kopresidenti tiegħu biex iressqu din ir-riżoluzzjoni lill-Kunsill tal-Ministri tal-ACP-UE, lill-Kummissjoni Ewropea, lill-Presidenza tal-Kunsill, lill-Unjoni Afrikana, lill-Parlament Pan-Afrikan, lill-parlamenti nazzjonali u reġjonali, lill-organizzazzjonijiet reġjonali tal-ACP u lill-Kumitat għall-Assistenza ta' Żvilupp OECD. [1] Adottat mill-Assemblea Parlamentari Konġunta ACP-UE fit- 28 ta' Novembru 2008 fil-Port Moresby (Papua New Guinea). --------------------------------------------------